Evanđelje po Mateju (Šarić)/Glava 26.
1 Kad je bio Isus svršio sve govore ove, reče učenicima svojim: " 

2 "Znate, da je do dva dana blagdan Pasha. Tada će Sin čovječji biti predan smrti na križu," 

3 Tada se skupiše glavari svećenički i starješine narodne u palači velikoga svećenika po imenu Kaife. 

4 Posvjetovaše se, kako bi mogli Isusa lukavštinom uhvatiti i ubiti. 

5 Ali rekoše: "Samo ne na blagdan! Inače pobuni se narod." 

6 Kad je Isus boravio u Betaniji u kući Simona Gubavca, 

7 Dođe k njemu žena s posudom alabastrenom, punom dragocjene pomasti. To izli ona na glavu njegovu, dok je sjedio za stolom. 

8 Kad to vidješe učenici, rasrdiše se i rekoše: "Čemu rasipnost ova? 

9 Bilo bi se moglo to prodati skupo i dati siromasima." 

10 Isus to zapazi i reče im: "Zašto žalostite ženu? Ona učini dobro djelo na meni 

11 Siromahe imate svagda među sobom, a mene nemate svagda. 

12 Kad je ona ovu pomast izlila na tijelo moje, učinila je to za pokop moj. 

13 Zaista, kažem vam: "Svuda po svemu svijetu, gdje se propovijeda ovo evanđelje, govorit će se i za spomen njezin, što je učinila ona." 

14 Tada jedan od dvanaestorice, po imenu Juda Iskariot, otiđe glavarima svećeničkim 

15 I reče: "Što ćete mi dati, da vam ga predam?" Oni mu isplatiše trideset srebrnjaka, 

16 Otada je čekao na zgodnu priliku, da ga izda. 

17 U prvi dan beskvasnih kruhova pristupiše učenici k Isusu i upitaše: "Gdje da pripravimo za te Pashalno janje?" 

18 On odgovori: "Idite u grad k stanovitom čovjeku i recite mu:, Učitelj poručuje: "Vrijeme je moje blizu, kod tebe ću blagovati Pashalnu večeru s učenicima svojim." 

19 Učenici učiniše, kako im je bio Isus naložio, i pripraviše Pashalnu večeru. 

20 Kad bi uveče, sjede za sto s dvanaestoricom. 

21 Dok su jeli, reče: "Zaista, kažem vam: "Jedan između vas izdat će me." 

22 To ih vrlo ožalosti, i jedan za drugim pitao ga je: "Da nijesam ja, Gospodine?" 

23 On odgovori: "Koji umoči s menom ruku u zdjelu, taj će me izdati. 

24 Sin čovječji ide, istina, kao što je pisano za njega; ali teško čovjeku, koji izda Sina čovječjega, Bolje bi bilo tome čovjeku, da se nije rodio." 

25 Tada upita Juda, izdajnik njegov: "Jesam li ja, učitelju?" On odgovori: "Ti kažeš." 

26 Dok su blagovali, uze Isus kruh, blagoslovi ga, prelomi ga i dade ga učenicima svojim i reče: "Uzmite i jedite, ovo je tijelo moje." 

27 Tada uze čašu, zahvali i pruži ga učenicima i reče: "Pijte svi iz njega; 

28 Jer je ovo krv moja i Novoga Zavjeta, koja se prolijeva za mnoge na oproštenje grijeha. 

29 Ali vam kažem: Od sada neću više piti od ovoga roda trsova do onog dana, kad ga budem pio s vama posve novoga u kraljevstvu Oca svojega." 

30 Tada izmoliše hvalospjev i izađoše na Maslinsku goru. 

31 Onda im reče Isus: "Svi ćete se vi spotaknuti zbog mene ovu noć, jer stoji pisano: "Udarit ću pastira, i razbježat će se ovce stada. 

32 Ali iza uskrsnuća svojega ići ću pred vama u Galileju." 

33 Petar mu odgovori: "Ako se i svi spotaknu zbog tebe, ja se neću nikad spotaknuti!" 

34 Isus mu reče: "Zaista, kažem ti: Još noćas, prije nego pijetao zapjeva, tri puta ćeš me zatajiti." 

35 Petar ga je uvjeravao: "I ako bih morao poći u smrt s tobom, ne bih te ja zatajio." Tako su tvrdili i svi drugi učenici. 

36 Tada dođe Isus s njima u zaselak, koji se zove Getsemani. On reče učenicima svojim: "Sjedite tu, dok ja idem tamo i pomolim se." 

37 Samo Petra i oba sina Zebedejeva uze sobom. Tada se počne žalostiti i plašiti. 

38 On im reče: "Žalosna je duša moja do smrti; ostanite ovdje bdijte s menom!" 

39 I otide malo dalje, pade ničice na svoje lice, i pomoli se: "Oče moj, ako je moguće, neka me mimoiđe čaša ova! Ali ne kako ja hoću, nego kako ti hoćeš." 

40 Tada dođe k učenicima svojim i nađe ih gdje spavaju. Reče Petru: "Zar nijeste mogli jednu uru probdjeti s menom? 

41 Bdijte i molite se, da ne padnete u napast; jer je duh voljan, ali je tijelo slabo." 

42 Udalji se po drugi put i pomoli se: "Oče moj, ako me ne može ova čaša mimoići, a da ga je pijem, neka bude volja tvoja!" 

43 I dođe opet natrag i nađe ih opet gdje spavaju; jer su im bile oči otežale. 

44 On ih ostavi, otiđe opet i pomoli se po treći put onim istim riječima. 

45 Tada se vrati natrag k učenicima svojim i reče im: "Jednako spavate i počivate? Evo se približi čas, i Sin čovječji predat će se u rake grješnicima. 

46 Ustanite, hajdemo! Evo, približuje se izdajnik moj." 

47 Dok je još govorio, dođe već Juda, jedan od dvanaestorice, i s njim četa velika s mačevima i toljagama po nalogu glavara svećeničkih i starješina narodnih. 

48 Izdajnik njegov bio je s njima ugovorio znak i rekao: "Koga ja cjelivam, taj je, držite ga!" 

49 Odmah pristupi k Isusu i reče: "Zdravo, učitelju!" i poljubi ga, tada mu Isus reče: 

50 "Prijatelju, zašto si došao!" Sada stupiše bliže, metnuše ruke na Isusa i uhvatiše ga. 

51 Tada jedan od pratilaca Isusovih maši se rukom za mač i trgnu ga. Udari slugu velikoga svećenika i odsiječe mu uho. 

52 Isus mu reče: "Zadjeni mač svoj u korice! Svi, koji se mašaju za mač, ginu od mača. 

53 Ili zar misliš, da mi Otac moj ne bi odmah poslao u pomoć više od dvanaest legija anđela, kad bih ga zamolio za to? 

54 Ali kako bi se onda ispunilo Pismo, po kojemu to mora doći tako?" 

55 A u onaj čas reče Isus četi: "Kao na razbojnika izašli ste s mačevima i toljagama, da me uhvatite. Svaki dan sam sjedio u hramu i učio, i nijeste me uhvatili. 

56 Ali se sve ovo dogodi, da se ispune Pisma proroka. Tada ga ostaviše svi učenici njegovi i pobjegoše. 

57 Oni, koji uhvatiše Isusa, odvedoše ga k velikomu svećeniku Kaifi, kod kojega su se bili skupili književnici i starješine. 

58 Petar je išao za njim izdaleka do dvorišta velikoga svećenika. Uđe unutra i sjede sa slugama, da čeka svršetak. 

59 Glavari svećenički i sve visoko vijeće tražili su lažno svjedočanstvo protiv Isusa, da ga ubiju. 

60 Ali unatoč mnogim lažnim svjedocima, koji pristupiše, ne nađoše nijedno. Najposlije dođoše još dva 

61 i rekoše: "On je tvrdio: "Ja mogu porušiti hram Božji i u tri ga dana opet sagraditi." 

62 Tada se diže veliki svećenik i reče mu: "Zar ništa nemaš da kažeš na to, što ovi iznose protiv tebe." 

63 Isus je šutio. Tada mu reče veliki svećenik: "Zaklinjem te Bogom živim: "Kaži nam, jesi li ti Krist, Sin Božji?" 

64 Isus mu odgovori: "Ti kažeš." Ali vam velim: "Od sada ćete vidjeti Sina čovječjega gdje sjedi s desne Svemogućega i dolazi na oblacima nebeskim." 

65 Tada veliki svećenik razdera haljinu svoju i reče: "Pohulio je na Boga! Čemu trebamo još svjedoke? Sami ste sad čuli hulu na Boga. 

66 Što vam se čini" Oni odgovoriše: "Zaslužio je smrt!" 

67 Tada su mu pljuvali u lice i udarali ga šakama. Drugi su ga udarali po obrazu 

68 I rugali se: "Kriste, kaži nam: "Tko te je udario?" 

69 Uto je Petar sjedio vani u dvorištu. Tada pristupi k njemu jedna sluškinja i reče: "I ti si bio s Isusom Galilejcem!" 

70 On to zataji pred svima i reče: "Ne znam što govoriš." 

71 Kad onda htjede da izađe k vratima ugleda ga druga sluškinja i reče onima, što su stajali ondje: "I ovaj je bio s Isusom Nazarećaninom!" 

72 On opet zataji i zakle se: "Ne znam toga čovjeka." 

73 Malo poslije toga pristupiše k Petru oni, što su okolo stajali, i rekoše: "Doista, i ti si jedan od njih, i govor te tvoj izdaje." 

74 Tada se počne kleti i preklinjati: "Ne znam toga čovjeka." Odmah zapjeva pijetao. 

75 Petar se sjeti riječi, koju mu je bio rekao Isus: "Prije nego zapjeva pijetao, tri puta ćeš me zatajiti." Izađe i proplaka gorko. 

Evanđelje po Mateju (Šarić)